Un bătrân de 90 de ani din Ploiești a rămas fără economiile de-o viață, după ce hoții i-au spart casa
Nu păstrați banii în casă, există locuri mai sigure. Dacă n-ați ținut cont până acum de acest sfat, povestea unui bătrân de 90 de ani din Ploiești o să vă convingă. Omul a pierdut tot ce strânsese, cu sacrificii, o viață întreagă.
Bătrânul care locuia singur la bloc își ținea averea - peste 90.000 de lei și 3.600 de dolari - într-o borsetă ascunsă printre haine, în șifonier.
Pe 9 februarie, când s-a întors de la piață a găsit ușa forțată și borseta goală, aruncată pe covor. A anunțat imediat poliția, iar anchetatorii și-au dat seama că hoții au acționat la pont.
Au pândit ca pensionarul să plece și au știut exact de unde să ia banii. După aproape o lună de cercetări, au identificat doi suspecți și au descins la ei acasă.
Indivizii sunt audiați, iar polițiștii vor să afle de la ei ce au făcut cu banii și de unde cunoșteau detalii din casa bătrânului.